钦定古今图书集成/明伦汇编/官常典/第611卷 > 文翁
## 钦定古今图书集成/明伦汇编/官常典/第611卷 > 文翁

按《汉书循吏传》：“文翁，庐江舒人也。少好学，通《春秋》，以
郡县吏察举。景帝末，为蜀郡守，仁爱好教化，见蜀地
辟陋有蛮夷风，文翁欲诱进之，乃选郡县小吏开敏
有材者张叔等十馀人，亲自饬厉，遣诣京师受业。博
士或学律令，减省少府用度，买刀布蜀物，赍计吏以
遗博士，数岁，蜀生皆成就。还归，文翁以为右职，用次”
察举官有至郡守、刺史者。又修起学官，于成都市中，
招下县子弟以为学官弟子，为除更繇，高者以补郡
县吏，次为孝弟力田。常选学官僮子，使在便坐受事。
每出行县，益从学官诸生明经饬行者与俱，使传教
令，出入闺阁。县邑吏民，见而荣之，数年，争欲为学官
弟子，富人至出钱以求之。由是大化蜀地学于京师
者比齐鲁焉。至武帝时，乃令天下郡国皆立学校官，
自文翁为之始云。文翁终于蜀，吏民为立祠堂，岁时
祭祀不绝。至今巴蜀好文雅，文翁之化也。

按：《西溪丛话》：张崇文《历代小志》：“文翁姓文，名党，字仲
翁，景帝时为蜀郡太守。”今《汉书》皆不载其名，姑录于
此。